Morten Messerschmidt (DF), 2009-04-02:
Tak formand.
Tak for besvarelsen.
Jeg har altid undret mig over tanken om, at grænsekontrol skulle være så uvirksomt, og hvordan det så kan være, at man af EU skulle tvinges til at nedlægge grænsekontrollen.
Hvis det alligevel overhovedet ikke står mål med det formål, man har med at have en grænsekontrol, hvorfor var det så først, da dekretet kom fra Bruxelles om, at nu måtte vi i øvrigt ikke have den, at man valgte at trække sine folk tilbage?
Hvis det var så uvirksomt, ville skiftende regeringer selvfølgelig for længe siden have indset, at det fik man ikke noget ud af, og at det kunne man lige så godt droppe.
Svaret er selvfølgelig, at det er en pseudoforklaring, en bortforklaring.
Man ser da også, hvis man kigger udeomkring i Europa, hvordan andre EU-lande agerer.
Storbritannien har valgt helt at stå uden for Schengensamarbejdet af den årsag, at de sagtens kan se problemernes omfang, og at Schengen rent faktisk er med til at forværre i stedet for at bekæmpe antallet og omfanget af problemer.
Og i Frankrig, som nok er med i aftalen, er med i traktaten, har man på lange stræk af sin nationale grænse simpelt hen nægtet at trække sin kontrol tilbage.
Det spørgsmål, som jeg og Dansk Folkeparti og - tror jeg - rigtig, rigtig mange danske vælgere og danske borgere sidder tilbage med, er: Hvorfor i alverden skal franskmændene have en bedre beskyttelse end danskerne?
Vi er trods alt med i den samme klub, er det så ikke kun rimeligt, at vi får nogenlunde den samme behandling?
Så vil jeg sige, at det her jo ikke handler om, at man vil begrænse unionsborgeres ret til fri bevægelighed.
Det er sådan set ikke problemet.
Det er jo ikke problemet, at en franskmand som franskmand eller en italiener som italiener kan komme ind i Danmark.
Problemet er, at der foregår en omfattende smugling af våben, narkotika, mennesker og andet, og det er de produkter og de mennesker, det, der handles og indsmugles kriminelt, som vi vil holde ude, men jo ikke helt lovlydige borgere, som kommer med et lovligt formål.
Problemet er, at man fuldstændig uhindret kan suse ud af landet med ladet fyldt med beslaglagte, stjålne og røvede fladskærme, computere, tv-apparater og en lang række andre ting fra private hjem, fra virksomheder og alle de andre steder, hvor vi oplever at kriminaliteten i øjeblikket florerer.
Det er jo det, der er problemet.
Jeg noterer mig altså også, at Europol, som justitsministeren nævner, for ikke ret mange måneder siden bekræftede, at de åbne grænser faktisk har ført til en væsentlig forværrelse af problemerne, at det er med til at hjælpe de kriminelle og gøre det sværere for os, som ønsker at bekæmpe de kriminelle.
Københavns Politi mener, at der, alene når vi snakker om Østeuropa, er mellem 3.000 og 5.000 rumænere i Danmark, som har et kriminelt forsæt.
Sidste år formåede man at udvise 173.
Alene det størrelsesforhold vidner jo om, hvor katastrofalt det er, at man ikke har grænsekontrollen, for hvis der møder en person ved grænsen, som prøver at komme igennem, men som har narko med sig eller har et våben med sig, som vedkommende ikke har ret til at have, eller som prøver at smugle mennesker ind eller har andre kriminelle forsæt, så er det trods alt lettere at fange vedkommende der, end det er at have et blindt håb til, at der nok sker et eller andet på et senere tidspunkt på en vej, hvor man tilfældigvis har nogle politifolk stående, som så tilfældigvis ser, hvad det er, der er i gang.
Derfor er vi fortsat voldsomt bekymrede over den udvikling, som foregår i øjeblikket, hvor EU i stedet for at bekæmpe de kriminelle giver dem en enorm håndsrækning, og jeg skal derfor på vegne af Dansk Folkeparti fremsætte følgende: Forslag til vedtagelse »Folketinget udtaler sin bekymring over, at det hører til dagligdagens begivenheder, når aviserne beretter om stadig nye tilfælde af tyverier, røverier, vold, mord og tiggerier.
Særlig siden EU's udvidelse mod øst har konsekvenserne af de åbne grænser og EU's forbud mod grænsekontrol vist sig fatale.
På baggrund af de seneste års erfaringer med stadige stigninger inden for bandekriminalitet, våbenhandel, narkosmugling og menneskehandel anbefaler Folketinget derfor regeringen at genindføre kontrollen ved den danske grænse.
Behovet forstærkes af den verserende bandekrig, hvor de åbne grænser udgør en foruroligende håndsrækning til de kriminelle.
Folketinget ønsker et samarbejde mellem EU's politimyndigheder.
Men udveksling af informationer og samarbejde forudsætter ikke en nedlæggelse af grænsekontrollen.
Folketinget ønsker at gøre det så vanskeligt for de kriminelle som muligt.
Derfor bør regeringen genindføre grænsekontrollen - og samtidig forstærke samarbejdet med vore nabolandes politimyndigheder.«